Den israelske efterretningstjeneste har angiveligt hjulpet Danmark i stor terroraktion

Den israelske efterretningstjeneste Mossad har angiveligt hjulpet de danske myndigheder med oplysninger, der har ført til de 20 anholdte, der er mistænkt for terrorplaner.

Det beskriver flere israelske medier på baggrund af et indslag på TV-kanalen Keshet 12 lørdag aften.

Ingen af medierne har konkrete oplysninger om, hvad hjælpen har bestået i.

Onsdag kom det frem, at dansk politi havde gang i en større antiterror-aktion over hele Danmark. Aktionen førte til 20 ransagelser og 20 anholdte.

Flere af de anholdte er blevet sigtet efter terror-paragraffen.

Henrik Svejstrup, vagtchef, Københavns politi siger:

- Det har Københavns politi ingen kommentar til.

Ekstra Bladet forsøger at få en kommentar fra den israelske ambassade.